
1. állomás


           PILÁTUS HALÁLRA ÍTÉLI JÉZUST



   A Jordánban hallotta egykor Jézus az Atya hangját: “Ez az én szeretett Fiam, akiben kedvem telik.” Most Jeruzsálemben az írástudók és vének sértődött hangját hallja: “Méltó a halálra!” És hallja a tömeg kiáltását: “Keresztre vele!” Az ártatlant igazságtalanul vádolják, de Ő hallgat és elfogadja ezt.


Pap: Imádunk Téged Krisztus és áldunk Téged!
Hívek: Mert szent kereszted által megváltottad a világot!

1. gyerek: Senkinek sincs nagyobb szeretete annál, mint aki életét áldozza barátaiért.

2. gyerek: Mi Jézus barátai vagyunk, akikért életét áldozta.

Közös:



   Urunk, Jézus! Peredben hamisan vádoltak és igazságtalanul ítéltek el Téged. Amikor majd Te ítélsz felettünk, a megbocsátás múlja felül a bűnt, s az irgalom magasztalja felül az igazságot. Kegyelmeddel vigasztald meg mindazokat, akik igazságtalan ítélet miatt szenvednek, emeld fel azokat, akik botlásukat siratják és térítsd meg azokat, akik nem ismerik fel bűnüket.
Mindnyájunknak adj olyan szívet, amely nem bírál, és nem ítélkezik, hanem befogad és megért, felejt és bocsát. 
Tisztelet és dicsőség, Neked, Jézus, igaz Bíró! Ámen.


Pap: Keresztre feszített Jézus könyörülj rajtunk!
Hívek: És a megholt hívek lelkein a tisztítótűzben!



2. állomás


     JÉZUS VÁLLÁRA VESZI A KERESZTET


   Jézus, tövissel koronázva és kereszttel a válladon, szelíden és türelmesen a Golgota felé indulsz, hogy felajánljad áldozatul magadat, a bűntelen Bárányt engesztelésül a mi vétkeinkért.

Pap: Imádunk Téged Krisztus és áldunk Téged!
Mert szent kereszted által megváltottad a világot!


1. gyerek: Aki nem veszi fel keresztjét és nem követ engem, nem méltó hozzám.

2. gyerek: Mindnyájan jók szeretnénk lenni. Jézussal mi is az Atyának akarjuk ajándékozni magunkat.


Közös:

Jézus légy ezerszer áldott,
Mert kereszted és halálod
Megváltotta a világot!


     Urunk, Jézus, add meg nekünk, hogy Veled és Hozzád hasonlóan felvegyük keresztünket, hogy felajánljuk rajta, keresztségünkből fakadó papságunk eme oltárán, a számodra kedves lelki áldozatot: a szent és szeretetben megélt életet.
Dicséret és dicsőség neked, Jézus, papunk és áldozatunk. Ámen.


Pap: Keresztre feszített Jézus, könyörülj rajtunk!
Hívek: És a megholt hívek lelkein a tisztítótűzben!





3. állomás


        JÉZUS ELŐSZÖR ESIK EL A KERESZTTEL


   A kereszt súlya alatt meghajolva, megsebezve és vérét hullatva közeledik Jézus ahhoz a helyhez, ahol majd kimondja “Beteljesedett!” A fáradság megtöri, és elesik.


Pap: Imádunk Téged Krisztus és áldunk Téged!
Hívek: Mert szent kereszted által megváltottad a világot!

1. gyerek: A világban üldözést szenvedtek, de bízzatok: én legyőztem a világot!

  2. gyerek: Gonoszság van mindenfelé. Jézus azonban megmutatta, hogyan győzi le a rosszat a szeretet.


Közös:

Jézus, légy ezerszer áldott,
Mert kereszted és halálod,
Megváltotta a világot!


   Urunk, Jézus! Elestél a kereszt súlya alatt, amely az egész világ bűneitől volt terhes.
Járjál mellettünk, mert mi is el-elesünk bűneink súlyától terhesen.
Járjál mellettünk, hogy ne fogyatkozzon el erőnk az út során, amely a szenvedésen át a dicsőségbe vezet.
Járjál mellettünk, hogy keresztutadat veled együtt járván igaz tanítványaiddá válhassunk.
Jézus, Te társunkul szegődött Isten, legyél útitársunk, támogass utunkon, amint az élet meredek hegyén kapaszkodunk felfelé.
Dicsérünk és szeretünk Téged, Jézus! Ámen.

Pap: Keresztre feszített Jézus, könyörülj rajtunk!
Hívek: És a megholt hívek lelkein a tisztítótűzben!



3. állomás

JÉZUS ÉDESANYJÁVAL TALÁLKOZIK


   A Kálváriára vezető út mellett felsorakozott emberek között ott áll Jézus Édesanyja. Jézus pillantása találkozik Mária pillantásával. Ez a közös, kimondhatatlan fájdalom pillanata, de ugyanakkor a közös vigaszé is. Mindketten tudják, hogy elfogadták az Atya üdvözítő tervét, és bátorítják egymást, hogy hűségesek maradjanak küldetésükhöz.

Pap: Imádunk Téged Krisztus és áldunk Téged!
Hívek: Mert szent kereszted által megváltottad a világot!

1. gyerek: Aki Atyám akaratát teszi, az az én jó anyám.

2. gyerek: Értjük, Urunk. Ha mi is, mint édesanyád, észrevesszük a szükséget magunk körül és segítünk, akkor teljesítjük Isten akaratát.

Közös:

Jézus, légy ezerszer áldott,
Mert kereszted és halálod
Megváltotta világot!


   Szűz Mária, te nővére vagy számtalan édesanyának, akik megalázott, megsebzett, megölt fiukat siratják. Járj közben értük, hogy a kegyelem erejével tanúságot tehessenek az élet szentségéről, követeljék az élet méltóságát, és békére neveljenek.
A bátor szeretet balzsamával enyhítsék az erőszak, és a gyűlölet ütötte sebeket az emberi együttélés testén és szívén. Az élő Krisztusba vetett hitük révén éledjen újjá a jövőbe és az életbe vetett bizalom.
Szűz Mária, megfélemlíthetetlen édesanya, téged illet emlékező és hálás dicsérő szavunk. Ámen.

Pap: Keresztre feszített Jézus könyörülj rajtunk!
Hívek: És a megholt hívek lelkein a tisztítótűzben!

4. állomás


CIRENEI SIMON SEGÍT JÉZUSNAK


   Jézus végleg kimerült. Félő, hogy nem jut el az út végére és nem lesz végrehajtható az ítélet, a kereszthalál. Ekkor egy idegen ember vállára helyezik Jézus keresztjét. Simont kényszerítik, hogy segítsen Jézusnak. Ez a cirenei férfi amint Jézus nyomában halad, kényszerítettből szabaddá, idegenből tanítvánnyá válik.


Pap: Imádunk Téged Krisztus és áldunk Téged!
Hívek: Mert szent kereszted által megváltottad a világot!


1. gyerek: Amit a legkisebb testvéreim közül eggyel is tettetek, velem tettétek.

2. gyerek: Minden alkalommal, ha jót teszünk és segítünk, örömmel tölt el szereteted!




Közös: 

Jézus légy ezerszer áldott,
Mert kereszted és halálod
Megváltotta világot!


   Urunk, Jézus, tanítsd meg nekünk, hogy szeretettel oda tudjunk hajolni a másik ember gyötrelméhez, képesek legyünk hordozni testvéreink terheit, tudjunk osztozni velük az élet fáradalmaiban.
Dicséret és dicsőség Neked Jézus, a világmindenség ereje és támasza. Ámen.


Pap: Keresztre feszített Jézus könyörülj rajtunk!
Hívek: És a megholt hívek lelkein a tisztítótűzben!





5. állomás


         VERONIKA KENDŐJÉT NYÚJTJA JÉZUSNAK


   Jézus arca elgyötört, véres, szinte felismerhetetlen. Egy asszony, Veronika, átlép a gyűlölet és az erőszak határain, odalép Jézushoz, hogy letörölje kendőjével az izzadságtól és vértől nedves arcot. A bátorság és irgalom mozdulata ez.

Pap: Imádunk Téged Krisztus és áldunk Téged!
Hívek: Mert szent kereszted által megváltottad a világot!

1. gyerek: Szeressétek egymást! Ahogy én szerettelek titeket, úgy kell nektek is egymást szeretnetek.


2. gyerek: Arról ismerik majd meg, hogy tanítványaim vagytok, hogy szeretitek egymást.

Közös:

Jézus, légy ezerszer áldott,
Mert kereszted és halálod
Megváltotta világot!


   Urunk, Jézus, Veronika kendőjén ott látjuk szenvedő arcodat. Minden férfi és nő arcán pedig az Atyaisten képmását. 
Add meg nekünk Veronika együttérzését és bátorságát, hogy a Szentlélek vigaszával törölhessük meg a szenvedéstől barázdált arcokat; így életünk estéjére szívünkbe véshetjük dicsőséged valódi képmását.
Jézus, aki az Atyaisten dicsőségének tündöklése vagy, Téged illet hűséges és hálás szeretetünk. Ámen.

Pap: Keresztre feszített Jézus könyörülj rajtunk!
Hívek: ÉS a megholt hívek lelkein a tisztítótűzben!







6. állomás

JÉZUS MÁSODSZOR ESIK EL A KERESZTTEL



A Golgotára vezető úton másodízben esik el Jézus a kereszt súlya alatt: prófétai engesztelésképpen a mi számos botlásunkért az élet útján.

Pap: Imádunk Téged Krisztus és áldunk Téged!
Hívek: Mert szent kereszted által megváltottad a világot!


1. gyerek: Bocsássatok meg egymásnak, miként nektek is megbocsátanak.

	2. gyerek: Bocsásd meg a mi bűneinket, miképpen mi is megbocsátunk az ellenünk vétkezőknek.

Közös:

Jézus, légy ezerszer áldott, 
Mert kereszted és halálod 
Megváltotta világot!

   
   Jézus, aki ismered a szenvedést és a szeretetet, jöjj, segíts újra felkelnünk, amikor hitünkben megingunk és elesünk.
Jöjj, emelj fel, amikor reményünket vesztve a földre rogyunk.
S amikor eltévedünk, és kimerülten lekuporodunk, tedd ránk kezedet az élet és barátság jeleként, hogy szemünket újra célra szegezzük, és gyors léptekkel ismét útra keljünk.
Jézus, gyengeségünk támasza, Téged illet a tisztán csengő dicséret és baráti ének. Ámen.


Pap: Keresztre feszített Jézus könyörülj rajtunk!
Hívek: És a megholt hívek lelkein a tisztítótűzben!



7. állomás


     JÉZUS BŰNBÁNATRA INTI JERUZSÁLEM LEÁNYAIT



   Az úton most a sírás hangja hallatszik: asszonyok sírnak Jézus sorsán. Csöndes együttérzés ez, ellentmond az Ártatlan elitélésének és tiltakozik ellene. Jézus szeretetének újabb jelét adja, most sem magára gondol, mikor ezeket a szavakat mondja: “Magatokat sirassátok és gyermekeiteket!”


Pap: Imádunk Téged Krisztus és áldunk Téged!
Hívek: Mert szent kereszted által megváltottad a világot!

1. gyerek: Nézzétek az Isten Bárányát, aki elveszi a világ bűneit!

2. gyerek: Urunk, irgalmazz nekünk!


Közös:

Jézus, légy ezerszer áldott,
Mert kereszted és halálod
Megváltotta világot!


   Urunk, Jézus, add meg nekünk, hogy észrevegyük a titokban síró embert, meghalljuk elhallgatott kérését, hogy reményt önthessünk testvéreinkbe, és földünkön ismét áldottak legyenek az anyaméhek, amelyek szülnek és az emlők, melyek szoptatnak.
Jézus, aki Sión leányától születtél, Téged illet megindult és alázatos köszönetünk. Ámen.

Pap: Keresztre feszített Jézus könyörülj rajtunk!
Hívek: És a megholt hívek lelkein a tisztítótűzben!





8. állomás


       JÉZUS HARMADSZOR ESIK EL A KERESZTTEL


   Újból összerogy Jézus a kereszt súlya alatt, földre nyomja az emberiség bűneinek terhe. Az újabb esés mintha összetörte volna Jézusban az erőt, hogy képes legyen továbbmenni a Kálvária felé. A Lélek azonban új erőt ad neki, felkel és folytatja útját.


Pap: Imádunk Téged Krisztus és áldunk Téged!
Hívek: Mert szent kereszted által megváltottad a világot!

1. gyerek: Jó annak, aki a gyengéknek és szegényeknek gondját viseli.

2. gyerek: A bajból az Úr megszabadítja.

Közös:

Jézus, légy ezerszer áldott,
Mert kereszted és halálod
Megváltotta világot!


   Urunk, Jézus, önts belénk bizalmat, hogy melletted járva sem az elesés, sem a megpróbáltatás, sem az aggodalom nem téríthet le bennünket az útról, mely elvezet az Ígéret földjére; hogy amikor a földre nyom bennünket a kételkedés és a fájdalom, odahajolsz mindegyikünkhöz és így szólsz: “Kelj fel és járj!”
Jézus, aki gyengeségünkben támaszunk vagy, Téged illet a dicséret, az áldás és a dicsőség himnusza. Ámen.


Pap: Keresztre feszített Jézus könyörülj rajtunk!
Hívek: És a megholt hívek lelkein a tisztítótűzben!








9. állomás


        JÉZUST MEGFOSZTJÁK RUHÁITÓL


   Jézusnak újabb megaláztatást kell elszenvednie: megfosztják ruháitól. A “varratlan köntöst” is elveszik, amelyre sorsot vetnek hóhérai. Majd epével kevert bort adnak neki inni.


Pap: Imádunk Téged Krisztus és áldunk Téged!
Hívek: Mert szent kereszted által megváltottad a világot!


1. gyerek: Jézus így imádkozik: “Atyám, azt akarom, hogy mindazok, akiket nekem adtál, ott legyenek velem, ahol én vagyok.”


2. gyerek: Hogy meglássák dicsőségemet, amelyet Te adtál nekem, mivel a világ kezdete előtt szerettél engem.”

Közös:

Jézus, légy ezerszer áldott,
Mert kereszted és halálod 
Megváltotta világot”


   Urunk, Jézus, mutasd meg nekünk lemeztelenítésed értelmét. Te mezítelen vagy, hogy mi beöltözhessünk dicsőségedbe; méltóságodat tiporják, hogy mi ismét istengyermekek lehessünk. 
Köszönjük, Urunk, mert a keresztségben fehérre mostad ruhánkat a Te véredben, megillatosítottad a Lélek fuvallatával, átadtad őket jegyesednek az Egyháznak, hogy őrizze meg hibátlanul az örök menyegző napjára. 
Jézus, akit fény övez köntösként, Téged illet a tisztelet, a dicsőség és a bölcsesség. Ámen.


Pap: Keresztre feszített Jézus, könyörülj rajtunk!
Hívek: És a megholt hívek lelkein a tisztítótűzben!


10. állomás


JÉZUST KERESZTRE SZEGEZIK

   Két gonosztevő közé feszítették keresztre, az arra járók szidalmazták. Ám Jézus az Isten Fia, nem száll le a keresztről: készül bemutatni az Atyjának kedves áldozatot. Azt az áldozatot, amelyből az emberiségre száll a megbocsátás, a kegyelem, az üdvösség és a szabadság.


Pap: Imádunk Téged Krisztus és áldunk Téged!
Hívek: Mert szent kereszted által megváltottad a világot!


1. gyerek: Jézus azért jött, hogy az Atya akaratát tegye.

2. gyerek: Atyám, legyen meg Te akaratod, miképpen mennyben, azonképpen itt a földön is.



Közös:

Jézus, légy ezerszer áldott, 
Mert kereszted és halálod
Megváltotta világot!


   Urunk, Jézus! Növeld bennünk a hitet, hogy fénye megvilágosítsa bennünk a megpróbáltatás sötét óráját.
Lobbantsa lángra szeretetünket, hogy életünk átalakuljon szeretet-szolgálattá.
Erősítsd reményünket, a boldog bizonyosságot, hogy a kereszt sötétsége után az alkony nélküli nap hajnala következik.
Megfeszített Jézus, Rád függesztjük tekintetünket, hogy Tőled nyerjünk kegyelmet és üdvösséget. Ámen.


Pap: Keresztre feszített Jézus, könyörülj rajtunk!
Hívek: És a megholt hívek lelkein a tisztítótűzben!


11. állomás

JÉZUS MEGHAL A KERESZTEN


   Végső gyötrelmében Jézus az Atyához fordul, felé kiáltja fájdalmát, hogy elhagyva érzi magát. A jelenlévők ezt nem értik, azt hiszik Illést hívja. 
Jézus nem tesz szemrehányást, nem ítél el senkit, csak utolsó ajándékát osztja szét: imádságot és megbocsátást üldözőinek, a Jobb Latornak a Paradicsom ígéretét, az Egyháznak a vizet, vért, a Szentlelket; és minden embernek, hogy egyedül ne maradjanak, a Szűzanyát.

Pap: Imádunk Téged Krisztus és áldunk Téged!
Hívek: Mert szent kereszted által megváltottad a világot!


1. gyerek: A mi Urunk, Jézus Krisztus keresztjében dicsekedjünk!

2. gyerek: Benne van üdvösségünk, feltámadásunk és életünk. Általa vagyunk megváltva és megszabadítva.

Közös:

Jézus, légy ezerszer áldott,
Mert kereszted és halálod
Megváltotta világot! 


   Urunk, Jézus, köszönjük, hogy szent áldozatot alkottál, megsebzett oldaladból a Szentlelket adtad; megkötötted az új és örök szövetséget és megülted a véres menyegzőt. A kínpadról felszálltál az Atya dicsőségébe, s újra megnyitottad a Paradicsom kapuit.
Köszönjük Jézus, hogy a kereszt fájából ismét kivirágzott az élet fája. 
Megfeszített Jézus, Isten bölcsessége és ereje Téged illet minden tisztelet és dicsőség. Ámen.

Pap: Keresztre feszített Jézus könyörülj rajtunk!
Hívek: És a megholt hívek lelkein a tisztítótűzben!





12. állomás


JÉZUS TESTÉT LEVESZIK A KERESZTRŐL



   Jézus testét leeresztik a keresztről, meggyötörve, kezén-lábán a szögek ütötte sebekkel, oldalán a lándzsa szúrásával. Ott áll az Édesanya: halott Fiát ölébe fogadja. Minden beteljesedett, hogy a régi átok megsemmisülésével új világ vegye kezdetét.


Pap: Imádunk Téged Krisztus és áldunk Téged!
Hívek: Mert szent kereszted által megváltottad a világot!


1. gyerek: Örüljetek, ha a szenvedés Jézussal összekapcsol benneteket.

2. gyerek: Mert majd ujjongtok, ha eljön dicsőségében.

Közös:

Jézus légy ezerszer áldott,
Mert kereszted és halálod
Megváltotta világot!


   Urunk, Jézusunk! Egyedül édesanyád tudja, hogy a megváltás műve beteljesült, készen áll az örökség, az Atya karjai kitárva.
Add, hogy belelássunk a Szűzanya és Közted meglévő egység titkába, és add, hogy vele és Veled egyek lehessünk a szeretetben és fájdalomban, az Atyaisten akaratának teljesítésében, az emberek ügyének szolgálatában.
Jézus, Téged illet hűséges és hálás szeretetünk. Ámen.

Pap: Keresztre feszített Jézus könyörülj rajtunk!
Hívek: És a megholt hívek lelkein a tisztítótűzben!




13. állomás

JÉZUS TESTÉT SÍRBA TESZIK


   Az Atya örök Igéje elnémult; erőtlenek a teremtő kezek, mozdulatlanok a béke Hírnökének lábai. Ez az álom a nyugalom, a készület órája. Fehér lepedőbe csavarva pihen az Élet a sírban, s egy hatalmas kő: szigorú őrszem vigyázza, nehogy bárki is megzavarja a csendet.

Pap: Imádunk Téged Krisztus és áldunk Téged!
Hívek: Mert szent kereszted által megváltottad a világot!


1. gyerek: Ha a búzamag nem hull a földbe és nem hal meg, egymaga marad.

2. gyerek: De ha a földbe hull és meghal, sok termést hoz.




Közös:

Jézus, légy ezerszer áldott,
Mert kereszted és halálod 
Megváltotta világot!


   Szűzanya, te a keresztfa mellett minden nép anyja lettél. Benned gyűlik egybe Izrael reménye, a nemzetek homályos várakozása, a születendő Egyház hite.
A tavasz langyos levegőjében remeg a föld, az Élet beléhelyezett Magja miatt. Íme ez az új szülés ideje: halhatatlan életre fog megszületni a feláldozott Bárány, minden nép örök húsvéti báránya.
Te, Édesanya, hiszel és várakozol.
Ó, várakozás Szűzanyja kérjél számunkra hitet az eltemetett és feltámadt Krisztusban, az új ember végleges képmásában. Ámen.


Pap: Keresztre feszített Jézus, könyörülj rajtunk!
Hívek: És a megholt hívek lelkein a tisztítótűzben!










